Szentbékkálla Község Önkormányzat Képviselő-testületének

7/2003. (VI. 16.) ÖK. számú Rendelete

a Képviselő-testület és Szervei Szervezeti és Működési Szabályzatáról

4. számú melléklet

TÁRSULÁSI SZERZŐDÉS

    Köveskál, Balatonhenye, Mindszentkálla és Szentbékkálla települések Önkormányzatainak Képviselő-testületei megállapodnak az általános iskolások és óvodások szervezett étkeztetése, óvodai nevelés és iskolai előkészítés, iskoláskorúak általános iskolai 1-től 4 osztályig, és eltérő tantervű 1-től 8 osztályig oktatása, napközi otthonos ellátás, háziorvosi  és  védőnői szolgálat közös fenntartásában az alábbiak szerint:

1./ Az együttműködési megállapodást a többször módosított 1990. Évi LXV. tv. 43. § alapján szabad elhatározásból a fenti települések önkormányzatainak Képviselő-testületei kötötték meg 1995. március 28-án tartott együttes testületi ülésen a 2/1995. ( III. 28.) számú határozattal.

2./ A megállapodás célja, hogy a megállapodásban résztvevő települési önkormányzatok közösen biztosítják 1995. július 1-től az óvodai ellátást, az általános iskolai oktatást 1-től 4 osztályig, az eltárő tantervű oktatást 1-től 8 osztályig, a gyermekek napközi otthonos elhelyezését és étkeztetését, az alapfokú orvosi ellátást valamint a védőnői szolgálatot.

3./ A társulás nem jogi személy.

A társulás neve: Intézmény Fenntartó Társulás.

A társulás székhelye: 8274 Köveskál, Fő utca 10.

A társulás működése a társult önkormányzatok közigazgatási területére terjed ki.

4./ A társulás gazdálkodása:

A társulás által fenntartott intézmények nem önállóan gazdálkodnak. Az Intézmény Fenntartó Társulás előterjesztésére a társult önkormányzatok együttes ülésén elfogadott éves költségvetés végrehajtásáért az adott intézmény vezetője a munkaköri leírása szerint felel.

-- A közösen fenntartott intézmények költségvetését az állami hozzájárulás és az Egészségbiztosítási Pénztár finanszírozásán túlmenően a fenntartó önkormányzatok ellátottak illetve lakosságuk arányában biztosítják. / óvoda, iskola, étkeztetés : ellátottak , egészségügy : lakosság szám arányában/.

-- Az intézmények éves költségvetésének adatai alapján a társult önkormányzatok előre minden hó 30. napjáig utalják át Köveskál település önkormányzat számlájára a rájuk eső részt.

-- Köveskál település önkormányzata köteles az átvett pénzeszközökről a következő év április 15-ig, a társult önkormányzatoknak elszámolni.

5./ A társult önkormányzatok kötelezettségei:

A társult önkormányzatok együttesen kötelesek a közösen fenntartott intézmények zavartalan működését biztosítani. Az intézmények berendezési tárgyainak korszerűsítése, felújítása nem képezi a társulási szerződés tárgyát.

A hozzájárulás konkrét mértékét az éves költségvetésekben határozzák meg. Amennyiben a közösen fenntartott intézmények költségvetéséből nem finanszírozható kiadásra lenne szükség, úgy a támogatás mértékéről közös testületi ülésen kell határozni.

6./ Munkáltatói jogkörök gyakorlása:

A társulásban résztvevő intézmények vezetőit az illetékes képviselő-testületek együttes ülésén bízzák meg. A vezetői megbízáshoz a képviselő testületek mindegyikének minősített többséggel hozott egybehangzó döntése szükséges. A megbízás joga magába foglalja a megbízás visszavonásának jogát is. Az intézményvezetőkkel kapcsolatos fegyelmi és kártérítési felelőségre vonást bármelyik önkormányzat képviselője kezdeményezheti. Az intézmény vezetők felett az egyéb munkáltatói jogokat az ötv. 103. § /1/ bekezdés b. pontja kivételével a megállapodó önkormányzatok polgármesterei véleményének kikérése mellett, a székhelyközség önkormányzatának polgármestere gyakorolja, mint az intézményekért felelős székhely önkormányzat vezetője.

7./ A társult önkormányzatok egyéb jogosultságai:

Együttesen határozzák meg az intézményi támogatás összegét. Jóváhagyják az intézmények éves költségvetését. Elfogadják a féléves és éves gazdálkodásról szóló beszámolókat. Ellenőrzést gyakorolnak az intézmények  gazdálkodása  felett.

8./ Az Intézmény Fenntartó Társulás Bizottsága:

--   a Bizottság a társult Önkormányzatok által delegált 1-1 képviselőből, tehát 4 tagból áll.

-- a Bizottság ülésein tanácskozási joggal vesz részt a körjegyző és a polgármesterek.

-- a Bizottság elnökét tagjai sorából maga választja meg, és maga határozza meg ügyrendjét, melyet az Együttes Képviselő-testület hagy jóvá.

9./ Kapcsolattartás:

A társult önkormányzatok az intézmények működésével és gazdálkodásával kapcsolatos adminisztratív feladatokkal a Köveskál-i Körjegyzőséget bízza meg. A Körjegyzőség feladatai az intézmények gazdálkodásával és működésével kapcsolatosan különösen:

-- az intézmények éves költségvetésének összeállítása

-- a féléves és éves zárszámadások elkészítése

-- az intézmények működésével kapcsolatos pénzforgalom biztosítása

-- az intézményi gazdálkodás figyelemmel kisérése, a gazdálkodás menetével kapcsolatos könyvviteli és egyéb adminisztrációs, nyilvántartási és adatszolgáltatási feladatok elvégzése.

-- az intézményi fejlesztések és felújítások bonyolítása

-- az intézményvezetők és dolgozók személyzeti ügyeinek intézése

-- munkabér kifizetéssel kapcsolatos feladatok elvégzése

-- valamint, minden olyan feladat ellátása, amely az intézmények zavartalan működésének, tárgyi feltételeinek biztosításával függ össze.

10./ Az Intézmény Fenntartó Társulás megállapodása határozatlan időre szól. A szerződést a szerződő felek a tárgy év utolsó napjára mondhatják fel. A felmondást a megállapodó felekkel fél évvel korábban előre írásban kell közölni még akkor is, ha csak egy intézményből kívánnak kiválni.

Ezen Társulási Szerződés elfogadásával egyidejűleg a 2/1995. ( III. 28. ) számú határozattal jóváhagyott Társulási Szerződés hatályát veszti.

Köveskál, 2003. Február 10.

Csonka Sándor                                                                 Szalai József

Köveskál polgármestere                                     Balatonhenye polgármestere

Csombó Zoltán                                                                Csombó Lajos

Mindszentkálla polgármestere                            Szentbékkálla polgármestere    

